Złyčin (AK/SN). Dźesaćlětny Gino Rössel ze Złyčina we Łazowskej gmejnje je so za lětuše šachowe swětowe mišterstwa w georgiskim Batumiju wot 17. do 31. oktobra w swojej starobnej klasy (sk) kwalifikował. Před lětomaj sta so wón w sk pod wosomlětnych z najmłódšim sakskim šachowym mištrom. Lětsa je wón najprjedy wobwodne mišterstwa w Drježdźanach dobył, po tym bu sakski mišter w Sebnitzu a po swjatkach wubědźi sej druhe městno na němskich mišterstwach. To bě za njeho jězdźenka na swětowe mišterstwa w Georgiskej.
Hižo jako šuler Wulkoždźarowskeje zakładneje šule chodźeše Gino na dźěłowu skupinu za šach. Dźensa ma jako šuler Wojerowskeho Lessingoweho gymnazija mnohich spěchowarjow, dźakowano kotrymž so wón wobstajnje dale wuwiwa. Mjez druhim je wón čłon Wojerowskeho šachoweho spěchowanskeho towarstwa ASP.
szl_Latn szl_Latn